b'\n_START_ARTICLE_\nHasekura Tsunenaga\n_START_SECTION_\nApropament espanyol\n_START_PARAGRAPH_\nEls espanyols van comen\xc3\xa7ar els viatges a trav\xc3\xa9s de l\'Oce\xc3\xa0 pac\xc3\xadfic entre M\xc3\xa8xic (llavors anomenat "Nova Espanya") i la Xina, a trav\xc3\xa9s de la seva base territorial a les Filipines, seguint els viatges d\'Andr\xc3\xa9s de Urdaneta al segle XVI. Manila va arribar a ser la seva base definitiva per a la regi\xc3\xb3 asi\xc3\xa0tica el 1571._NEWLINE_Els vaixells espanyols naufragaven peri\xc3\xb2dicament a les costes del Jap\xc3\xb3 degut al mal temps, i arran d\'aix\xc3\xb2 es van iniciar els contactes amb el pa\xc3\xads. Els espanyols desitjaven expandir la fe cristiana al Jap\xc3\xb3, per\xc3\xb2 els portuguesos i els holandesos no volien que els espanyols participessin en el comer\xc3\xa7 japon\xc3\xa8s, per\xc3\xb2 tot i aix\xc3\xad es van trobar amb la forta resist\xc3\xa8ncia del jesu\xc3\xaftes, que van comen\xc3\xa7ar l\'evangelitzaci\xc3\xb3 del pa\xc3\xads el 1549._NEWLINE_El 1609, el gali\xc3\xb3 espanyol San Francisco va trobar mal temps en la ruta de Manila a Acapulco, i va naufragar a la costa japonesa de Chiba, prop de T\xc3\xb2quio. Els mariners van ser rescatats i benvinguts, i el capit\xc3\xa0 del vaixell, Rodrigo de Vivero y Aberrucia, es va reunir amb Tokugawa Ieyasu._NEWLINE_El 29 de novembre de 1609 es va signar un tractat en el que s\'autoritzava als espanyols l\'establiment d\'una f\xc3\xa0brica a l\'est del Jap\xc3\xb3, podien portar especialistes en miners de Nova Espanya, es permetia que els vaixells espanyols visitessin Jap\xc3\xb3 en cas de necessitat, i una missi\xc3\xb3 diplom\xc3\xa0tica japonesa s\'enviaria a la cort espanyola.\n_START_SECTION_\nEl projecte de la missi\xc3\xb3\n_START_PARAGRAPH_\nUn frare francisc\xc3\xa0 anomenat Luis Sotelo que realitzava conversions religioses a l\'\xc3\xa0rea de T\xc3\xb2quio, va conv\xc3\xa8ncer el Shogun per tal que l\'envi\xc3\xa9s com a ambaixador a Nova Espanya (M\xc3\xa8xic). El 1610 va navegar cap a Nova Espanya amb els mariners espanyols del San Francisco i 22 japonesos, a bord del San Buena Ventura, un vaixell constru\xc3\xaft per l\'aventurer angl\xc3\xa8s William Adams per al Shogun. Un cop van arribar a Nova Espanya, Luis Sotelo es va trobar amb el virrei Luis de Velazco, que va acceptar enviar un ambaixador al Jap\xc3\xb3 en la persona del fam\xc3\xb3s explorador Sebasti\xc3\xa1n Vizca\xc3\xadno, amb la missi\xc3\xb3 afegida d\'explorar les "illes de l\'or i la plata", que hom creia que existien a l\'est de les illes japoneses._NEWLINE_Vizca\xc3\xadno va arribar al Jap\xc3\xb3 el 1611, i va tenir moltes trobades amb el Shogun i els senyors feudals. Aquests encontres van quedar entelats pel poc respecte que va mostrar amb els costums japonesos, la resist\xc3\xa8ncia creixent dels japonesos cap al proselitisme cat\xc3\xb2lic, i les intrigues dels holandesos contra les ambicions espanyoles. Finalment, Vizca\xc3\xadno va partir a la recerca de l\'"illa de la plata", per\xc3\xb2 va trobar mal temps i es va veure for\xc3\xa7at a tornar al Jap\xc3\xb3 amb molts danys._NEWLINE_El Shogun va decidir construir un gali\xc3\xb3 al Jap\xc3\xb3 per tal de portar Vizca\xc3\xadno de retorn a Nova Espanya, juntament amb una missi\xc3\xb3 japonesa._NEWLINE_El Daimy\xc5\x8d de Sendai, Date Masamune, va ser l\'encarregat del projecte. Va cridar un dels seus servidors, Hasekura Tsunenaga, per liderar la missi\xc3\xb3. El gali\xc3\xb3, anomenat Date Maru pels japonesos i despr\xc3\xa9s San Juan Bautista pels espanyols, es va construir en 45 dies, comptant amb la participaci\xc3\xb3 d\'experts t\xc3\xa8cnics de Bakufu, 800 constructors navals, 700 ferrers i 3.000 fusters.\n_START_SECTION_\nEl viatge pel Pac\xc3\xadfic\n_START_PARAGRAPH_\nUn cop acabat, el vaixell va partir el 28 d\'octubre de 1613 amb rumb a Acapulco, Nova Espanya, amb unes 180 persones a bord, incloent 10 samurais del Shogun (enviats pel ministre de la Marina Mukai Shogen), 12 samurais de Sendai, 120 comerciants, mariners i servents japonesos, i uns 40 espanyols i portuguesos._NEWLINE_El vaixell va arribar a Acapulco el 25 de gener de 1614, despr\xc3\xa9s de tres mesos a l\'oce\xc3\xa0, i va ser rebut amb gran cerim\xc3\xb2nia. La missi\xc3\xb3 fonamental de la delegaci\xc3\xb3 diplom\xc3\xa0tica japonesa era anar a Europa, per\xc3\xb2 van passar un temps a Nova Espanya, i despr\xc3\xa9s van anar a Veracruz per embarcar-se en la flota d\'Antonio de Oquendo. La flota va partir cap a Europa a bord del San Jose el 10 de juny. Hasekura va deixar la major part del grup japon\xc3\xa8s a Acapulco, esperant el retorn de la missi\xc3\xb3 diplom\xc3\xa0tica.\n_START_SECTION_\nEspanya\n_START_PARAGRAPH_\nLa flota va arribar a Sanl\xc3\xbacar de Barrameda el 5 d\'octubre de 1614. _NEWLINE_La missi\xc3\xb3 japonesa es va trobar amb el rei Felip III de Castella a Madrid el 30 de gener de 1615. Hasekura va entregar al rei una carta de Date Masamune, aix\xc3\xad com una oferta de tractat. El rei va respondre que faria el que pogu\xc3\xa9s per complaure aquestes peticions._NEWLINE_El capell\xc3\xa0 personal del rei va batejar Hasekura el 17 de febrer, reanomenant-lo Felipe Francisco Hasekura.\n_START_SECTION_\nIt\xc3\xa0lia\n_START_PARAGRAPH_\nLa missi\xc3\xb3 japonesa va anar cap a It\xc3\xa0lia on havia de trobar-se amb el Papa Pau V a Roma, el novembre de 1615. Hasekura va enviar una atractiva carta al Papa, que contenia una petici\xc3\xb3 per establir un tractat comercial entre el Jap\xc3\xb3 i Nova Espanya, i l\'enviament de missioners cristians al Jap\xc3\xb3._NEWLINE_El Papa va estar d\'acord a enviar-hi missioners, per\xc3\xb2 va deixar la decisi\xc3\xb3 sobre el comer\xc3\xa7 al Rei d\'Espanya. El Papa va escriure una carta a Date Masamune, una c\xc3\xb2pia de la qual encara es pot veure al Vatic\xc3\xa0._NEWLINE_El Senat rom\xc3\xa0 tamb\xc3\xa9 va donar el t\xc3\xadtol honor\xc3\xadfic de ciutad\xc3\xa0 rom\xc3\xa0 a Hasekura, en un document que va emportar-se al Jap\xc3\xb3, i que encara es guarda a Sendai._NEWLINE_L\'escriptor itali\xc3\xa0 Scipione Amati, que va acompanyar la missi\xc3\xb3 el 1615 i el 1616, va publicar un llibre a Roma titulat "Hist\xc3\xb2ria del regne de Voxu"._NEWLINE_El 1616, l\'editor franc\xc3\xa8s Abraham Savgrain va publicar un relat de la visita de Hasekura a Roma: "R\xc3\xa9cit de l\'entr\xc3\xa9e solemnelle et remarquable faite \xc3\xa0 Rome, par Dom Philippe Francois Faxicura" ("Relat de la solemne i remarcable entrada a Roma de Dom Philippe Francois Faxicura").\n_START_SECTION_\nSegona visita a Espanya\n_START_PARAGRAPH_\nPer segona vegada a Espanya, Hasekura va trobar-se novament amb el Rei, que va declinar a signar l\'acord comercial, argumentant que la missi\xc3\xb3 japonesa ja no semblava ser una missi\xc3\xb3 oficial del governant japon\xc3\xa8s Tokugawa Ieyasu, qui, en canvi, havia promulgat un edicte el gener de 1614 ordenant l\'expulsi\xc3\xb3 de tots els missioners del Jap\xc3\xb3, i va comen\xc3\xa7ar la persecuci\xc3\xb3 de la fe cristiana al Jap\xc3\xb3._NEWLINE_La missi\xc3\xb3 va partir de Sevilla cap a Nova Espanya el juny de 1617 despr\xc3\xa9s d\'haver passat un per\xc3\xadode de dos anys a Europa, per\xc3\xb2 alguns japonesos es van quedar a Espanya, en un poble proper a Sevilla, Coria del R\xc3\xado, on els seus descendents encara avui conserven el cognom Jap\xc3\xb3n.\n_START_SECTION_\nRetorn al Jap\xc3\xb3\n_START_PARAGRAPH_\nA l\'abril de 1618 el San Juan Bautista va arribar a les Filipines des de Nova Espanya, amb Hasekura i Luis Sotelo a bord. El govern espanyol va adquirir el vaixell all\xc3\xad, amb l\'objectiu de construir defenses contra els holandesos. Hasekura va tornar al Jap\xc3\xb3 l\'agost de 1620 despr\xc3\xa9s de gaireb\xc3\xa9 set anys de viatge._NEWLINE_Durant el temps que Hasekura havia estat fora, el Jap\xc3\xb3 havia canviat dr\xc3\xa0sticament: des de 1614 s\'havia fet un esfor\xc3\xa7 per erradicar el Cristianisme, i el Jap\xc3\xb3 estava anant cap al per\xc3\xadode "Sakoku" d\'a\xc3\xafllament._NEWLINE_Al final, sembla que la missi\xc3\xb3 va tenir poc resultat, tot i que el relat dels viatgers sobre el poder espanyol i els seus m\xc3\xa8todes colonials podrien haver precipitat la decisi\xc3\xb3 del Shogun Tokugawa Hidetada de trencar les relacions comercials amb Espanya el 1623, i les relacions diplom\xc3\xa0tiques el 1624._NEWLINE_No se sap que li va passar a Hasekura, per\xc3\xb2 els relats sobre els seus \xc3\xbaltims anys s\xc3\xb3n nombrosos. Alguns diuen que va abandonar el cristianisme volunt\xc3\xa0riament, altres que va ser martiritzat per la seva fe, i altres que va practicar el cristianisme en secret. Va morir el 1622, i la seva tomba encara es pot visitar al temple budista de Enfukuji (en japon\xc3\xa8s: \xe5\x86\x86\xe9\x95\xb7\xe5\xb1\xb1\xe5\x86\x86\xe7\xa6\x8f\xe5\xaf\xba) a Miyagi.'